b'\n_START_ARTICLE_\nPtolemaj I. Soter\n_START_SECTION_\nVoja\xc5\xa1ka kariera\n_START_PARAGRAPH_\nPtolemaj  je sodeloval z Aleksandrom \xc5\xbee v prvih vojnih pohodih in igral pomembno vlogo v kasnej\xc5\xa1ih kampanjah v Afganistanu in Indiji. V bitki pri Isu je pod Parmenionovim poveljstvom poveljeval \xc4\x8detam na levem krilu  makedonske vojske. Kasneje je spremljal Aleksandra na potovanju v prero\xc4\x8di\xc5\xa1\xc4\x8de v oazi Siva v zahodnem Egiptu, kjer je bil Aleksander progla\xc5\xa1en za Zevsovega sina. Ptolemaj je prvi\xc4\x8d samostojno poveljeval na pohodu proti uporni\xc5\xa1kemu baktrijskemu satrapu Besu. Besa je ujel in ga predal Aleksandru, ki ga je dal usmrtiti.  Med kampanjo na Indijsko podcelino je Ptolemaj poveljeval predhodnici pri obleganju Aornosa in se bojeval v bitki na Hidaspu.\n_START_SECTION_\nAleksandrov naslednik\n_START_PARAGRAPH_\nKo je Aleksander leta 323 pr. n. \xc5\xa1t. umrl, so se v Babilonu dogovorili za delitev njegovega imperija. Ptolemaj je bil imenovan za satrapa Egipta pod uradnim kraljem Filipom III. Makedonskim in mladoletnim Aleksandrom IV.  Aleksandrov satrap Egipta Kleomen naj bi postal njegov namestnik. Ptolemaj se je hitro preselil v Egipt in brez odobritve podjarmil Cirenajko._NEWLINE_Svojo pravico do prestola je po obi\xc4\x8dajih makedonskih kraljev uveljavil tako, da je pokopal svojega predhodnika, verjetno tudi zato, da bi prehitel cesarskega regenta Perdika. Aleksandrovo telo je z velikimi te\xc5\xbeavami pripeljal iz Babilona v Egipt in ga za\xc4\x8dasno pokopal v Memfisu in se takoj pridru\xc5\xbeil koaliciji proti Perdiku. Perdik je sumil, da namerava Ptolemaj prevzeti makedonski prestol, zato ga je imel za najbolj nevarnega tekmeca. Ptolemaj je po prevzemu oblasti usmrtil Kleomena, \xc4\x8de\xc5\xa1 da vohuni za Perdika, in se polastil njegovega ogromnega bogastva.\n_START_SECTION_\nRivalstvo in vojne\n_START_PARAGRAPH_\nPerdik je leta 321 pr. n. \xc5\xa1t. posku\xc5\xa1al napasti Egipt. Perdikov poskus preboja Ptolemajeve obrambe na Nilu se je kon\xc4\x8dal s porazom in izgubo 2.000 mo\xc5\xbe. Poraz je bil usoden za Perdikov ugled. V no\xc4\x8di pred odlo\xc4\x8dilnim napadom sta ga v \xc5\xa1otoru ubila njegova slu\xc5\xbeabnika.  Ptolemaj je takoj pre\xc4\x8dkal Nil in oskrbel \xc5\xa1e prej\xc5\xa1nji dan sovra\xc5\xbeno vojsko. Vojska mu je ponudila Perdikovo regentstvo, kar je Ptolemaj zavrnil. Bil je dosleden v svoji politiki naslanjanja na lastne sile in ni nikoli podlegel sku\xc5\xa1njavi, da bi tvegal naslediti Aleksandra Velikega._NEWLINE_Aleksandrovi smrti je sledila dolga vojna med razli\xc4\x8dnimi diadohi. Ptolemajev prvi cilj je bil zavarovati Egipt, drugi pa dobiti oblast nad okoli\xc5\xa1kimi ozemlji: Cirenjako, Ciprom in Sirijo, vklju\xc4\x8dno s provinco Judejo. Sirijo je prvi\xc4\x8d napadel leta 318 pr. n. \xc5\xa1t. in hkrati vzpostavil protektorat nad nepomembnimi vladarji na Cipru. Ko je leta 315 pr. n. \xc5\xa1t. postal nevaren vladar Azije Antigon I. Monoftalm, se je Ptolemaj pridru\xc5\xbeil koaliciji proti njemu in se ob izbruhu vojne umaknil iz Sirije. Na Cipru se je vojskoval z Antigonovimi prista\xc5\xa1i in leta 313 pr. n. \xc5\xa1t. ponovno vzpostavil svojo oblast. Isto leto je zatrl upor v Kireni v sedanji Libiji._NEWLINE_Leta 312 pr. n. \xc5\xa1t. sta Ptolemaj in pobegli satrap Babilonije Selevk napadla Sirijo in v bitki pri Gazi porazila Antigonovega sina Demetrija Poliorketa. Ptolemaj je ponovno zasedel Sirijo in se moral samo nekaj mesecev kasneje ponovno umakniti. Leta 311 pr. n. \xc5\xa1t. so sprte strani sklenile mir. Kmalu zatem so trinajstletnega  kralja Aleksandra v Makedoniji na Kasandrov ukaz umorili in Ptolemaj I. je kot satrap Egipta postal sam svoj gospodar._NEWLINE_Mir v Levantu ni trajal dolgo. Ptolemaj je leta 309 pr. n. \xc5\xa1t. osebno poveljeval ladjevju, ki je osvojilo Antigonova obalna mesta v Likiji in Kariji in zatem odplulo proti Gr\xc4\x8diji, kjer je leta 308 pr. n. \xc5\xa1t. osvojilo Korint, Sikion in Megaro. Leta 306 pr. n. \xc5\xa1t. je veliko ladjevje pod poveljstvom satrapa Demetrija napadlo Ciper. Demetrij je v odlo\xc4\x8dilni bitki pri Salamini  porazil Ptolemajevega brata  Menelaja in ga ujel. Sledil je Ptolemajev popoln umik s Cipra._NEWLINE_Satrapa Demetrij in Antigon sta se preimenovala v kralja. Njima so sledili tudi Ptolemaj I., Kasander, Lizimah in Selevk I. Nikator.  Pozimi leta 306 pr. n. \xc5\xa1t. je Antigon po zmagi na Cipru napadel Egipt. Ptolemaj ga je uspe\xc5\xa1no obranil in kasneje ni ve\xc4\x8d posku\xc5\xa1al napasti Antigonovih prekomorskih ozemelj. Leta 305/304 pr. n. \xc5\xa1t. je kljub temu vme\xc5\xa1al v Demetrijevo obleganje Rodosa. Geograf Pavzanias pravi,  da so mu hvale\xc5\xbeni Rodo\xc5\xa1ani po preboju blokade  podelili ime Soter \xe2\x80\x93 Re\xc5\xa1itelj. Trditev sodobni znanstveniki na splo\xc5\xa1no sprejemajo, \xc4\x8deprav se je ime Soter prvi\xc4\x8d dokazano uporabilo na kovancih Ptolemaja II. iz leta 263 pr. n. \xc5\xa1t._NEWLINE_Ko se je koalicija proti Antigonu leta 302 pr. n. \xc5\xa1t. obnovila, se ji je Ptolemaj pridru\xc5\xbeil in med Antigonovim vojskovanjem z Lizimahom v Mali Aziji tretji\xc4\x8d napadel Sirijo. Ko je izvedel za Antigonovo prepri\xc4\x8dljivo zmago, se je ponovno umaknil. Ko je izvedel, da sta Lizimah in Selevk v bitki pri Ipsu leta 301 pr. n. \xc5\xa1t. porazila Antigona in ga ubila, je \xc5\xa1e \xc4\x8detrti\xc4\x8d zasedel Sirijo._NEWLINE_Drugi \xc4\x8dlani koalicije so celo Sirijo pripisali Selevku. Odlo\xc4\x8ditev je povzro\xc4\x8dila  sto let trajajo\xc4\x8de spore med Selevkidi in Ptolemajci za oblast nad Ju\xc5\xbeno Sirijo, se pravi Judejo. Zgleda, da se je Ptolemaj v tem \xc4\x8dasu posku\xc5\xa1al \xc4\x8dim manj vme\xc5\xa1avati v spore med Malo Azijo in Gr\xc4\x8dijo. Izgubil je vse posesti v Gr\xc4\x8diji in na drugi strani leta 295/294 pr. n. \xc5\xa1t. ponovno osvojil Ciper. Kireno je po nizu uporov dokon\xc4\x8dno podjarmil okoli leta 300 pr. n. \xc5\xa1t. in za njenega guvernerja imenoval svojega pastorka Magasa.\n_START_SECTION_\nNaslednik\n_START_PARAGRAPH_\nLeta 289 pr. n. \xc5\xa1t. je za sovladarja imenoval Ptolemaja II. Filadelfa, svojega sina z Bereniko I. Zahteve svojega starej\xc5\xa1ega (nezakonskega) sina Ptolemaja Kerauna, ki ga je imel z Antipatorjevo h\xc4\x8derko  Evridiko, je zavrnil. Ptolemaj Keraun je to pobegnil na Lizimahov dvor. Ptolemaj je imel otroke tudi z atensko hetero in Aleksandrovo spremljevalko na vojnih pohodih Tais. _NEWLINE_Ptolemaj I. je umrl pozimi leta 283 pr. n. \xc5\xa1t. ali spomladi leta 282 pr. n. \xc5\xa1t. star 84 let. Pameten in previden, kakr\xc5\xa1en je bil, je po \xc5\xa1tiridesetih letih vojskovanj zapustil kompaktno in dobro urejeno kraljestvo. Bil je pokrovitelj knji\xc5\xbeevnosti in ustanovitelj slavne Aleksandrijske knji\xc5\xbenice.'